Jonk én oud diensbaar | Netwerk24
Deur Stephan Joubert 11 April 2019 00:00
Einstein het gesê as jy teen 30 nog nie jou groot bydrae tot die wetenskap gelewer het nie, sal jy nooit. Baie mense bereik hul hoogtepunt voor dié ouderdom. Vra sportsterre en akteurs maar. Tog maak baie mense eers later in hul lewe groot impak. David Galenson se navorsing oor Nobelpryswenners toon kreatiewe navorsers lewer hul beste werk teen 42, maar gesoute navorsers eers teen 61.
Ouderdom is nie 'n outomatiese rem nie. Dit hang af hoe kreatief en leergierig ons leef. Baie Bybelse leiers het eers op hoë ouderdom aangemeld vir diens. Kyk na Abraham. Op 75 het hy die Here se nuwe roete aangedurf. Moses is eers op 80 as leier vir Israel geroep. Jeremia was weer baie jonk toe hy as profeet moes aanmeld. Jy is jonk of oud genoeg om diensbaar vir God te wees.